
2.2 
Η ποικιλία των καθηκόντων που έχει ένα στέλεχος Μάρκετινγκ υπαγορεύει, λίγο ή πολύ, και τα χαρακτηριστικά της προσωπικότητας που πρέπει να έχει ένα τέτοιο στέλεχος, για να μπορέσει να ανταποκριθεί στις απαιτήσεις της εργασίας του. Η ωριμότητα και ο ενθουσιασμός για τη δουλειά αυτή (όπως φυσικά και για οποιαδήποτε άλλη) είναι απαραίτητα στοιχεία για την επιτυχία. Η ευελιξία μαζί με την αποφασιστικότητα εξασφαλίζουν την επιλογή της καλύτερης δυνατής, κάθε φορά, λύσης στα προβλήματα και την εφαρμογή της. Επίσης, σημαντική είναι και η ικανότητα ορθής κρίσης και λήψης σωστών αποφάσεων κάτω από συνθήκες πίεσης και αβεβαιότητας. 
Η απασχόληση στο Μάρκετινγκ περιλαμβάνει συνεργασία και επικοινωνία με άτομα διαφορετικών ειδικοτήτων μέσα και έξω από την επιχείρηση. Αυτή η επικοινωνία (προφορική και γραπτή) θα πρέπει να είναι αποτελεσματική, για να μη δημιουργούνται προβλήματα και παρανοήσεις.
Μέσα στην επιχείρηση το στέλεχος θα πρέπει να μπορεί να συνεργάζεται αρμονικά (δηλαδή, να προσπαθεί «να μιλά στην ίδια γλώσσα») με τους τεχνικούς, τους διευθυντές παραγωγής, τους λογιστές, τους διευθυντές προσωπικού κ.ά. Έξω από την επιχείρηση, θα πρέπει να έχει σχέσεις σωστής επικοινωνίας και αποδοτικής συνεργασίας με διαφημιστικά γραφεία, γραφεία ερευνών αγοράς, ειδικούς και, φυσικά, με την κοινωνία. Επίσης, πέραν της αγγλικής, θεωρείται απαραίτητη και η γνώση μιας ακόμη γλώσσας, καθώς και η γνώση χρήσης ηλεκτρονικού υπολογιστή.

